Chulas americanas con arandos (*Blueberry pancakes*)
A **chula** é unha torta elaborada con fariña, ovos e leite, que se frixe na tixola e á que se lle pode engadir azucre. É un doce semellante á filloa, porén máis pequeno e groso. É unha sobremesa tradicional de Galiza e das súas zonas de influencia, porén existen variantes en todo o mundo coñecidas coma *pancakes* en inglés, *tortitas* en español, e *blini* (Блины) en ruso.

O termo galego chula é moi xenérico, e refírese a calquera masa feita na tixola con ovo: pan rebozado en ovo, frito en aceite; torta de arroz; e as máis das veces defínese coma unha albóndega esmagada de carne ou peixe picado que se forma con ovo batido e especias, o que se coñece hoxe como unha hamburguesa.

Orixe
-----

Xa os antigos gregos facían tortas semellantes ás chulas e filloas.

En Galiza seica a súa orixe proveña da celebración do Samaín a festa celta do final da colleita; que derivou no actual Entroido. Nalgúns concellos galegos, o mesmo que ocorre coas filloas, realízanse certames gastronómicos dedicados ás chulas coma o da parroquia de Moscoso no Concello de Pazos de Borbén.

Preparación
-----------

A chula máis sinxela leva como ingredientes leite, fermento, ovo e azucre. O xeito de preparación consiste en preparar a masa e deixala repousar polo menos unha hora para que levede. Vértese o aceite na tixola para a masa aboie, e empézase a cociñar no intre no que estea moi quente. Finalmente adóitase servir con azucre ou canela por riba. É a receita típica de Ourense, ou en lugares como Casfigueiro ou Xegunde en Lugo.

Segundo a zona varía a receita; algunhas inclúen calacú, arroz, grelos, canela ou reladura de limón.

Variantes
---------

Pancakes (chulas canadenses) con xarope de pradairo.
Doces semellantes ás chulas existen hoxe en día en todo o mundo, sendo zonas de orixe Rusia e Gran Bretaña. En ruso coñécense coma *blini* (Блины) e cómense polo almorzo con crema agria. En inglés coñécense coma *pancakes* (nos Estados Unidos tamén *hotcakes*, *griddlecakes* ou *flapjacks*). En castelán coñécense coma *tortitas* (España), *panqueques* ou *panquecas* (América Latina), e en todos os casos consiste nun pan plano redondo doce, cuxa masa base contén usualmente leite, manteiga, ovos, fariña, fermento, azucre e quizais unha especia, esencia ou extracto (canela, por exemplo).

Chulas con nata montada e amorodos.
Acompáñanse normalmente de nata, marmelada, crema inglesa, compota e xaropes (amorodo, chocolate, pradairo, caramelo etc.), doce de leite (América latina). Adóitanse tomar de sobremesa, aínda que ás veces se toman polo almorzo ou a merenda. En América Latina os canelóns tamén se preparan coa masa de *panqueque* enrolándoa e enchéndoa de acelga, ricota ou polo. En México chámanse *hotcakes*, sendo almorzos populares nos restaurantes de todo o país. En Australia e Nova Zelandia, pequenas chulas (de aproximadamente 75 mm de diámetro), coñecidas como *pikelets* tamén son de alto consumo, servidas con marmelada ou unicamente con manteiga durante o té do serán ou da mañá.

Notas
-----

1. ↑  Definicións no *Dicionario da Real Academia Galega* e no Portal das Palabras para *chula*.
2. ↑  X. L. Franco Grande (1972): *Diccionario galego-castelán*, 2ª ed. Galaxia, Vigo.
3. ↑  *Vocabulario ortográfico da lingua galega* A Coruña, Real Academia Galega / Instituto da Lingua Galega, 2004.
4. ↑  "Web sobre un tipo de Chula". Arquivado dende o orixinal o 11 de abril de 2014. Consultado o 23 de febreiro de 2014.
5. ↑  "Noticia da XI Festa da Chula". Arquivado dende o orixinal o 30 de xuño de 2012. Consultado o 23 de febreiro de 2014.
6. ↑  "Artigo sobre as chulas na páxina web do Concello". Arquivado dende o orixinal o 29 de outubro de 2013. Consultado o 23 de febreiro de 2014.
7. ↑  Receita sinxela
8. ↑  DRAE: Panqueca

Véxase tamén
------------

### Outros artigos

* Filloa
* *Blini* (filloa eslava)
* *Crumpet*

|  |  |
| --- | --- |
| Control de autoridades | 
* Wd: Q44541
* GiantBomb: 3055-1080
* GND: 4195206-6
* JSTOR: pancakes
* LCCN: sh85097361
* NKC: ph200804

 |